שי אביבי

ביוגרפיה

אביבי נולד וגדל בעכו כאחד מבין שלושה ילדים של משה אביבי, יליד איראן, ושל אהובה, ילידת ישראל. בשירותו הצבאי שירת בנח"ל ונלחם במלחמת לבנון הראשונה.
בשנת 1991, לאחר לימודים בחוג לקולנוע וטלוויזיה באוניברסיטת תל אביב, שיחק אביבי לראשונה, בסרטו של ערן ריקליס, "גמר גביע". את הפריצה הראשונה קיבל אביבי באותה השנה 1991, כאשר היה מראשוני המנחים בערוץ הילדים בגלגולו הראשון, ובו הנחה במשך מספר שנים. בשנת 1993 זכה לחשיפה משמעותית, כשהשתתף בתוכנית הסאטירה המצליחה "החמישייה הקאמרית", ששודרה בזכיינית "טלעד" של ערוץ 2 ולאחר מכן בערוץ הראשון. לצד אביבי כיכבו קרן מור, דב נבון, רמי הויברגר ומנשה נוי. בתקופה זו השתתף בווידאו קליפ של הלהיט "יעקב" של להקת "ללדין". במקביל, השתתף ב-1996 בסרט "מלכה לב אדום" של אתגר קרת ורן טל. עם סיום דרכה של "החמישייה הקאמרית" בשנת 1997, חזר אביבי להנחיה, של תוכנית האירוח "מקרה לילה" (1997) והשעשועון "כוכבים בריבוע" (1999), שתיהן ב"שידורי קשת" בערוץ השני. בנוסף, השתתף בסרטים "דרינג דרינג" ו"סוף העולם".
בשנת 1999 השתתף אביבי בדיבוב של תפקיד עצמו במשחק המחשב "פיפוש".
בשנת 2000 כיכב אביבי בסדרת הדרמה המצליחה "הבורגנים", לצד חבריו ל"חמישייה", ב"שידורי קשת" בערוץ 2. "הבורגנים" זכתה להצלחה רבה, ושידרה שלוש עונות עטורות שבחים ופרסים. במקביל, השתתף בסדרה "צ'אנט לי" (2002) והנחה את "שני מומחים וטמבל" (2003) ב"לוגי". באותה תקופה עבר אביבי אל מאחורי-הקלעים, כשיצר מספר תוכניות טלוויזיה, ביניהן "אחורי החדשות" (2003), ולבסוף מונה בשנת 2005 לעמוד בראש מחלקת התוכן של ערוץ 10. באותן שנים השתתף בסדרה "אהבה זה כואב" (2004) בערוץ 10, והתארח בפאנל "משחק מכור" ב"רשת", ערוץ 2. בשנת 2006 כיכב בסרטו זוכה פרס אופיר של דרור שאול, "אדמה משוגעת". באותה שנה יצר את הסדרה "בשורות טובות" וכיכב בה בתפקיד עצמו. הסדרה נוגעת בפרטים ביוגרפיים מחייו של אביבי כמו הקִרבה לרוחניות או עברו המקצועי בסדרות "הבורגנים" ו"החמישייה הקאמרית".
בשנת 2009 שיחק בסדרת המקור של HOT 3 "תמרות עשן" - סדרת דרמה העוסקת ביישוב ברמת הגולן שכל תושביו נעלמים, בהשתתפות צחי גראד, אפרת בן צור ומרינה מקסימיליאן בלומין.
לקראת סוף 2009 הצטרף אביבי אל צוות ההצגה "תורת היחסים", שכתב וביים אייל דורון. בהצגה הוא מגלם גבר נשוי המתאהב באחות צעירה ופתיינית (טלי שרון).
בפברואר 2010 הצטרף לעונה השלישית של התוכנית הסאטירית "שבוע סוף!".
בנוסף, אביבי פעיל בתחומים חברתיים וסביבתיים רבים, ובעיקר ידוע במאבקים למען זכויות בעלי חיים נגד פיטום אווזים וניסויים בבעלי חיים ועוד. בשנת 2006 ערך בים המלח פסטיבל סרטים בנושא, "אקולנוע".
בנוסף, לקראת סוף שנת 2009 השתתף בתוכנית "פעם בחיים", ונסע עם הזמר מוקי לישיבת התפוצות סמוך לקבר דוד שבירושלים. בשנת 2011 השתתף בתפקיד אורח בסדרה "גבוה וגרינבאום" כמו כן המשיך לעונה נוספת של "תמרות עשן". בשנת 2012 השתתף בעונה השלישית של "חצויה" הנקראת "חצויה הדבר האמיתי" בתפקיד שאול, וכן השתתף בעונה השנייה של סדרת הדרמה "ילדי ראש הממשלה", לצד חברו לימי "החמישייה" רמי הויברגר. ב 2013 השתתף בתפקיד אורח בעונה הרביעית של הסדרה "עבודה ערבית", בתור איש צבא.
בתחילת שנת 2013 העלו אביבי ואשתו מיכל לבדינסקי מופע אותו גם כתבו יחד ועוסק בחיי הזוגיות והנישואים. בתחילה הציגו את המופע באירועים פרטים בסלון ביתם בפרדס חנה תחת השם: "כאן גרים בכיף – שי אביבי ומיכל ליבדינסקי" ובהמשך באולמות ציבוריים תחת השם "באושר ועושר - שי אביבי ומיכל ליבדינסקי".
בשנת 2015 החל להשתתף בעונת ה-VIP של התוכנית "מאסטר שף" וניצח בגמר התוכנית. באותה שנה שיחק בסרט הקומדיה של דרור שאול, "פלאפל אטומי", בתפקיד ראשי. כמו כן גילם בשנת 2015 את דמותו של המשנה לראש המוסד בסדרת המתח הטלוויזיונית "המדרשה".
בשנת 2016, שיחק תפקיד ראשי של אב שכול המתמודד עם מות בנו לאחר שמצא את מאגר הגראס הרפואי שזה הותיר אחריו, בסרט הקולנוע "שבוע ויום".
בשנת 2017 גילם את התפקיד הראשי של אריאל בלוך בסרטו של שבי גביזון "געגוע".
בשנת 2018 גילם את דמותו של אשר צוף כחלק מחבורת זמר וכן חוקר משטרתי בסדרה המנצח. ב-2019 הוא השתתף בסדרה אמא מביכה.

חיים אישים

אביבי נשוי למיכל לבדינסקי, תסריטאית בוגרת החוג לקולנוע וטלוויזיה באוניברסיטת תל אביב. לזוג שני ילדים והם מתגוררים בפרדס חנה.
הוא אחיינו של נשיא מדינת אכזיב, אלי אביבי.